en en en id fr id it id en ms ms ms id ms id id ms id id id id id id id id id id ms ms id id en en ms nb fr ms id tr ms ms ms id id id ms id id ms id ms id id id ms id id id ms id id ms id id ms ms ms id ms id ms ms id ms en en en id es id id id en id id id ms ms id id id id id id id id ms id ms en id id hbs_lat id id ms id en id ms ms id ms ms ms id en en en ms eo fr ms ms id fr id id id id ms id id id ms id id ms id id ms id ms ms id ms id id ms id id ms id id id id ms pl ms id id id id id ms en id id en fr ms id id id id id ms id en en id en ms es ms ms id en ms ms id id ms ms id ms id id ms ms id ms id id ms ms id id id id ms id ms ms ms id en en id id es id ms id id ms id id id id id ms id id id id id id id id id ms en ms id it es ms ms ms id en ms ms id id ms id id id id ms id ms id ms ms id id id ms id ms id id id id ms id id id id ms en de id es tr ms id id id en en en en en cs cs en de cs da da cs en cs cs en en es cs da en id en id ms id ms id ms id da en en cs cs en en en cs cs da en da cs en cs da en en en cs cs da en da cs en cs da en en en cs da en da cs en en cs en
reading materials bahan bacaan: October 2012
Singapura permata di rantau Melayu
SINGAPURA merupakan daerah di rantau Melayu yang menarik sekali. Berhadapan dengan sejarah yang ditandai liku-liku manis dan pahit, nama Singapura tidak boleh dilepaskan daripada sebarang perbincangan tentang kepulauan Nusantara.
Hal ini berbeza daripada beberapa daerah lain di kepulauan Nusantara yang biarpun dianugerahi dengan saiz yang jauh lebih besar, kewujudannya lebih mudah dilupakan sejarah.
Namun sayangnya, seringkali apabila sejarah Singapura dibincangkan dalam sebarang wacana, masyarakat cenderung memulakannya dengan kedatangan Sir Stamford Raffles.
Paling tidak, mereka menelusuri sejarah Singapura lewat kedatangan Sang Nila Utama, seorang putera Kerajaan Srivijaya, pada 1324.
Tanpa disedari ramai, kewujudan Singapura malah telah dirakamkan pada tarikh yang jauh lebih awal lagi.
Jelasnya, lama sebelum kedatangan Sang Nila Utama, Singapura sudah pun wujud sebagai sebuah pusat perdagangan yang penting di rantau ini.
Misalnya, sekitar Abad Kedua, Claudius Ptolemaeus, seorang ilmuan berbangsa Yunani, dalam melakarkan peta dunia, telah merakamkan kewujudan Singapura sebagai sebuah pusat perdagangan yang penting. Dalam lakaran petanya, daerah pulau yang kini dikenali sebagai Singapura dinamakannya sebagai Sabana.
Pada Abad Ketiga, catatan negara China telah menggambarkan pulau 'Pu Luo Chung' yang sebenarnya merupakan transliterasi untuk 'Pulau Hujung' dalam bahasa Melayu.
Pertembungan budaya antara masyarakat Cina dari China dan Melayu tempatan malah berterusan sehingga zaman kedatangan Sang Nila Utama.
Singapura begitu sibuk pada waktu itu. Wang Dayuan, seorang pengembara China, mencatatkan bagaimana Singapura ibarat lubuk bagi kegiatan kelautan pada 1340.
Dukacita sekali apabila sebahagian besar fakta sejarahnya kurang disedari masyarakat kita sendiri.
Dalam menyelami budaya Melayu secara khusus, Singapura sebenarnya merupakan lombong emas yang belum dimanfaatkan sepenuhnya.
Sayangnya, apabila kekayaan tersebut tidak disedari masyarakatnya sendiri, 'bijih-bijih emas' tersebut secara langsung mula pudar dan tertanam dalam sejarah.
Menyebut beberapa nilai kekayaan yang hadir dalam lipatan warisan Singapura, antara insan yang menarik namun belum pernah diteliti riwayat hidupnya termasuklah Habib Gohead Gostan yang kini dimakamkan di perkarangan Kubur Kassim di Siglap.
Seorang Arab marga Al-Khatib, beliau kononnya sering menjalani hidupnya dalam kaedah yang unik, yakni menapak beberapa langkah ke hadapan sebelum mundur beberapa langkah.
Jelasnya, riwayat awliyah tersebut yang menghabiskan sisa hidupnya di Singapura sekali gus menunjukkan betapa kayanya Singapura dengan cerita-cerita rakyat yang belum digali.
Melihat dalam konteks semasa pula, tidak kurang juga beberapa individu yang masih hidup namun terus meniti arus waktu senja.
Ada baiknya sekiranya segala bakti, ilmu, dan akal fikir mereka dapat dicungkil untuk dikongsikan bersama dengan anak-anak muda di Singapura sendiri.
Misalnya, merujuk pada budaya silat pengantin dalam majlis-majlis persandingan, memeranjatkan bagi ramai bahawa Singapura merupakan antara beberapa daerah terakhir yang masih lagi tekal mempertahankan adat tersebut.
Bahkan, dalam majlis-majlis persandingan di Singapura, silat pengantin itu menjadi ibarat penyeri dan pelengkap majlis. Ironinya, sedang Singapura merupakan antara daerah Melayu terakhir yang masih membudayakan adat tersebut, masyarakat Singapura sendiri lebih gemar mengaitkan kesenian mereka dengan suku bangsa Melayu yang lain.
Merumuskan penulisan, adalah molek sekiranya kata-kata Kofi Annan, mantan setiausaha agung Pertubuhan Bangsa-Bangsa Bersatu (PBB), dikutip sebagai iktibar.
Menurutnya, "terdapat keperluan bagi manusia hari ini untuk berdepan dengan kejahilan lewat ilmu, ketaksuban dengan tolak ansur, dan pelenyapan dengan pendedahan".
ALLAHYARHAM PAK ZUBIR: Banyak terapkan nilai-nilai kemelayuan menerusi lagu-lagu latar dalam filem-filem klasik Melayu.
Pak Zubir Pelestari Identiti Melayu
PELBAGAI kegiatan telah dijalankan sepanjang beberapa minggu ini bagi memperingati jasa dan bakti Almarhum Pak Zubir Said.
Antaranya ialah pelancaran biografi Pak Zubir yang bertajuk Zubir Said, The Composer of Majulah Singapura, tayangan filem Majulah! The Film Music of Pak Zubir Said dan konsert Bintang Hati - Malam Kenangan Pak Zubir pada 12 Oktober lalu.
Kegiatan-kegiatan sebegini diharap tidak berhenti di sini sahaja.
Kajian-kajian mendalam dan kritikal terhadap pemikiran Pak Zubir wajar dipertingkatkan.
Semasa hayatnya, Pak Zubir aktif dan banyak menyumbang kertas kerja bersifat ilmiah berkenaan muzik dan budaya Melayu.
Hasil penulisannya bukan sahaja boleh dimanfaatkan oleh pakar-pakar sejarah dan muzikologi, bahkan oleh ahli-ahli ilmu masyarakat (sosiologi) yang ingin mengkaji secara lebih dalam laras pemikiran pejuang-pejuang kemerdekaan yang hidup sezaman dengan beliau.
Ini kerana, seperti yang telah diungkapkan Datin Rohana Zubir, anak Pak Zubir yang juga penulis biografinya, sifat patriotiknya kepada Singapura, seperti yang terungkap dalam Majulah Singapura, terbetik daripada pengalaman awal kehidupannya di Sumatra sebelum beliau berhijrah ke Singapura pada 1928 ketika usia beliau hanya 21 tahun.
Menurut Datin Rohana, bapanya "banyak belajar tentang kemerdekaan, sifat berdikari, dan ketahanan (resilient) semasa menempuh banyak dugaan hidup".
Allahyarham Pak Zubir mempunyai kekuatan mental yang tinggi bagi mengharungi segala cabaran itu.
Dengan pengalaman-pengalaman inilah beliau menghasilkan banyak lagu patriotik seperti Melayu Raya, Tanah Bangsa dan Daulat, dan Ikatan Budaya.
Namun, satu perkara yang mungkin jarang diperkatakan tentang sumbangan Pak Zubir adalah pendekatannya terhadap tradisi dan modenisasi.
Gubahan Pak Zubir menerusi lagu-lagu latar dalam filem-filem klasik Melayu banyak menerapkan nilai-nilai kemelayuan.
Hal ini mengingatkan saya kepada perdebatan hangat pakar-pakar sosiologi sekitar '90an tentang peranan tradisi dalam modenisasi.
Pada waktu itu, wacana nilai Asia lawan nilai Barat hangat diperkatakan. Wujud aliran pemikiran bahawa kemajuan masyarakat sinonim kepada pembaratan (westernization).
Pada dasarnya, karya-karya Pak Zubir boleh dikatakan menyanggah keras kaitan modenisasi dengan pembaratan.
Malah, karya-karyanya lebih cenderung kepada pengukuhan tradisi menurut definisi sosiologi.
Dr Shaharuddin Maaruf, mantan ketua Jabatan Pengajian Melayu, Universiti Nasional Singapura (NUS), berpandangan bahawa "tradisi adalah unsur-unsur budaya dan nilai yang penting dalam mempengaruhi dan mengorak pemikiran sesuatu masyarakat pada sesuatu waktu".
Tradisi tidak semestinya menghalang modenisasi atau tidak serasi dengannya.
Ia bukan sahaja mengukuhkan jati diri sesuatu masyarakat, sifat tradisi itu bahkan membenarkan satu masyarakat "buang yang keruh, ambil yang jernih" demi mencapai kemajuan. Masyarakat Jepun, misalnya, dapat mencapai kemajuan tinggi dan modenisasi sambil mengekalkan nilai-nilai jati bangsanya.
Saya melihat pengukuhan tradisi ini diterapkan dalam gubahan-gubahan muzik Pak Zubir.
Seperti yang diceritakan Datin Rohana dalam bukunya, Pak Zubir sangat sensitif terhadap gubahan-gubahannya.
Misalnya, Pak Zubir tidak setuju jika gubahan-gubahannya - baik dalam sudut melodi mahupun lirik - diubah suai tanpa keizinannya.
Pengubahsuaian tanpa keizinan penggubah asli disifatkan beliau seperti "orang yang masuk rumah orang lain, pindahkan perabot-perabot sesuka hati". Ini tidak sesuai dengan nilai kemelayuan dan agama Islam yang menegakkan keikhlasan dan kejujuran.
Gubahan muzik Pak Zubir juga menyangkal satu lagi perspektif masa kini yang sering membayangkan identiti Melayu sebagai satu konstruksi.
Perspektif seperti ini jarang mengungkapkan bagaimana seorang Melayu melihat nilai-nilai dan identitinya sendiri.
Kita sedar bahawa masyarakat Melayu bukan satu masyarakat homogen. Namun, tentu sekali ada tradisi-tradisi dasar yang mengikat identiti orang-orang Melayu.
Inilah yang saya dapati dalam muzik gubahan Pak Zubir, yang memasukkan unsur-unsur gurindam, nasihat, patriotisme, Islam, nilai gotong-royong dan kehidupan harian masyarakat Melayu.
Unsur-unsur ini boleh disifatkan sebagai tradisi dalam muzik Melayu.
Tentu sekali masyarakat memerlukan pembaharuan dan ia harus disertakan dengan kemajuan pemikiran.
Hal ini juga perlu bagi muzik Melayu.
Bagaimanapun, tradisi-tradisi Melayu harus dikekalkan.
Saya berpandangan bahawa interpretasi Maestro Amri dan Orkestra Melayu Singapura dalam menghidupkan lagu-lagu Pak Zubir dengan memberikan nafas baru kepada lagu-lagu Pak Zubir sangat tepat.
Walaupun peralatan-peralatan muzik dan teknologi-teknologi terbaru disertakan dalam proses pengubahsuaian ini, gubahan-gubahan muzik dan interpretasi lagu-lagu Pak Zubir tetap mengekalkan unsur-unsur tradisi Melayu.
Semoga usaha Orkestra Melayu Singapura ini menjadi pemangkin kepada lebih banyak lagi kajian terhadap kerja keras Pak Zubir dalam melestarikan identiti Melayu.
Nota: Penulis calon doktor falsafah Sekolah Pengajian Antarabangsa, Politik, dan Strategik Universiti Kebangsaan Australia (ANU). Beliau penerima biasiswa Majlis Ugama Islam Singapura (Muis) PGS 2011.
Posted by mayapada at 4:05 AM No comments:
Tuesday, October 23, 2012
Adat melamar gadis dengan berpantun
BERPENGETAHUAN, berkemahiran dan berpengalaman. Itulah beberapa syarat diperlukan, jika seseorang hendak menjadi wakil kepada sesebuah pemerintah, syarikat, persatuan, pertubuhan, keluarga atau orang perseorangan.
Wakil merupakan seseorang yang ditugaskan untuk merundingkan sesuatu, bagi pihak yang menghantarnya.
Orang yang berpengetahuan, bekemahiran dan berpengalaman, untuk menjadi wakil kepada pihak-pihak tertentu, dianggap juga sebagai orang yang boleh dibawa ke tengah untuk membincangkan atau merundingkan sesuatu perkara penting.
Sudah menjadi kebiasaan, apabila seseorang ayah dan ibu, yang hendak mengahwinkan anak mereka, satu daripada perkara penting dalam urusan mereka ialah bagi melantik seorang wakil, yang akan ditugaskan untuk merisik, melamar dan meminang daripada pihak lelaki.
Begitu juga bagi ayah dan ibu pihak perempuan, berkewajipan melantik seorang wakil mereka untuk menerima kedatangan rombongan daripada pihak lelaki.
Ada di kalangan saudara-mara yang diminta menjadi wakil, menolak tugas sebagai wakil, lantaran tidak berpengetahuan, kemahiran dan pengalaman, mentelah lagi apabila tiba soal pantun memantun, yang dianggap sebagai penyeri majlis.
Jika tujuannya untuk melamar, orang yang datang tidaklah ramai, hanya lebih kurang empat orang saja dan wakil pihak yang melamar akan berpantun begini:
Indah taman waktu petang.
Terbang rendah si burung camar;
Datang bukan sebarang datang,
Kami datang hendak melamar.
Selepas selesai tugas melamar akan disusuli pula dengan tugas meminang, kemudian diadakan pula majlis pertunangan.
Orang pernah berkata, besar majlis kecil pun majlis. Kalau besar majlisnya tentulah suasananya sungguh meriah, dihadiri oleh anggota keluarga, sanak saudara, saudara-mara, serta rakan taulan jauh dan dekat.
Dalam majlis-majlis pertunangan, tuan rumah biasanya menugaskan seorang wakil pihak perempuan untuk menerima kedatangan wakil pihak lelaki, yang lumrahnya datang membawa rombongan.
Apa halnya jika wakil pihak lelaki memulakan mukadimah dengan berpantun? Tentunya ibu bapa pihak perempuan mesti memilih wakil yang tahu sedikit sebanyak tentang pantun, supaya tidak canggung di majlis orang nanti.
Pantun mukadimah yng dilafazkan oleh wakil pihak lelaki biasanya berbunyi begini:
Tali jerami dibawa juragan,
Temberang juga tali temali;
Kedatangan kami satu rombongan,
Semoga sudi menerima kami.
Perhatikan pembayang maksud yang digunakan dalam dua rangkap pantun tadi, semuanya menyebut tentang tali, yang membawa maksud tali pertunangan yang ingin diikatkan supaya sampai ke hari pernikahan.
Jadi wakil pihak perempuan perlulah menjawab pantun wakil lelaki tadi dengan berpantun juga. Begini jawapannya:
Puteri kayangan mengurai rambut,
Rambut membenang mengilau murni;
Rombongan tuan kami sambut,
Semoga senang berada di sini.
Selepas mendengar jawapan wakil pihak perempuan, maka wakil pihak lelaki pula boleh menjawab:
Ke Teluk Penyengat berperahu laju,
Sarat muatan si buah berangan;
Telah disepakat sudah disetuju,
Hajat kami merasmikan pertunangan.
Begitulah anda pembaca sekalian, pantun-pantun yang lumrah digunakan di majlis-majlis pertunangan, yang penuh beradat resam, sebagai tanda perasmian hajat yang diharap akan kesampaian.
Semoga dengan menelitinya tadi anda mendapat panduan untuk mengarang pantun yang lebih bermutu.
Posted by mayapada at 6:14 AM No comments:
Sunday, October 21, 2012
MEDIA elektronik atau media cetak adalah media yang dapat memberi banyak maklumat dan pengetahuan.
Bagi media elektronik seperti televisyen (TV), ia antara media kegemaran masyarakat memandangkan ia memuatkan banyak perkara/isu seperti politik, ekonomi, sosial, sukan dan hiburan. Ramai yang menghabiskan banyak masa di rumah menonton TV.
TV berpotensi mempengaruhi perilaku seseorang. Umumnya, TV mampu membuat kita ingat 50 peratus daripada apa yang kita lihat dan dengar walaupun hanya sekali ditayangkan.
Penonton akan ingat 85 peratus daripada apa yang mereka tonton di kaca TV setelah tiga jam kemudian dan 65 peratus setelah tiga hari kemudian.
TAJAAN DAN MUTU PROGRAM
Cuma masalah atau cabaran utama bagi sesebuah saluran TV yang perlu mendapatkan tajaan adalah ia selalu menyiarkan rancangan ringan dan berunsur menghibur, yang dianggap lebih mudah berjaya sekali gus lebih mudah mendapat tajaan.
Namun, sebagai stesen TV yang bertanggungjawab, perlu ada keseimbangan antara menghibur dengan menjaga mutu, termasuk mutu bahasa dan lakonan.
Sayangnya, bahasa yang digunakan dalam beberapa rancangan TV setempat agak kasar dan patut dijauhi.
Rancangan yang mampu merosakkan akhlak juga banyak ditonjolkan seperti pakaian atau watak-watak yang tidak senonoh.
Selepas tayangan drama Anak Metropolitan 3 yang kurang jelas manfaatnya kepada penonton, kini penonton Melayu setempat disajikan pula dengan drama dua selebriti - Munah dan Hirzi.
Kededua mereka dianggap popular dengan klip video 'gila-gila' di YouTube dan kini pula diundang menjayakan drama di Suria dengan mereka memegang watak utama.
Menurut pengamatan saya, mutu program, lakonan dan skrip rancangan masa kini begitu berbeza daripada apa yang pernah ditonton pada 1980-an dan 1990-an.
Cuma kita bernasib baik kerana para pelakon handalan dan profesional masih muncul di Suria dan diharap para penerbit baru masih tidak melupai pelakon veteran seperti Jorah Ahmad, yang bakat lakonannya belum dapat ditandingi pelakon masa kini.
Masa dan zaman berlalu, namun ini tidak bermakna kita harus melupakan pegangan agama, tradisi dan budaya dalam drama setempat kita.
Melayu tetap kekal Melayu dan tidak boleh ditukar; tidak wujud label 'Melayu baru' atau 'Melayu kolot'.
Pada pandangan saya, kebanyakan penerbit seperti sudah tidak hiraukan lagi tentang mutu rancangan.
Reaksi antaranya kepada pendapat saya ini adalah:
"Jangan jadi kolot, program Melayu perlu diubah dan kita tak perlu agama, tradisi dan budaya dalam program kita."
Jika ini pemikiran mereka, maka ini silap. Seyogia, filem-filem dari negara pengeluar filem nombor satu di dunia, India, hampir kesemuanya mengandungi unsur agama, tradisi dan budaya.
Paling ketara, mereka menggunakan bahasa Tamil dan Hindi walaupun dilakonkan para pelakon muda. Filem-filem mereka selalu menjadi box office dan boleh diterima orang ramai.
Ada beberapa perkara yang menyebabkan kenapa mutu rancangan siaran MediaCorp Suria begitu menurun.
Kurang kesungguhan dan keikhlasan daripada pihak penerbit kerana selalu pentingkan rating yang tinggi daripada mutu.
Kurangnya bajet lalu tidak mampu mengambil pelakon mapan dan tenaga profesional untuk menjalankan perfileman, menulis skrip dan lain-lain.
Drama diarah, ditulis skripnya dan disunting visualnya oleh pekerja bukan Melayu yang kefahaman mereka sangat cetek tentang cara seorang Melayu itu bergaul, bercakap dan sebagainya.
Golongan muda yang paling ramai menonton TV. Perkara yang menjadi tontonan mereka selalunya berkaitan hiburan, seperti rancangan drama dan nyanyian.
Hiburan boleh mendatangkan ketenangan dan mengatasi masalah emosi. Namun, jika ditonton secara keterlaluan, ia boleh mendatangkan mudarat besar pada emosi dan kehidupan penonton.
Tanpa kita sedari, TV banyak 'mendidik' golongan muda, bukannya ibu bapa mereka. Belaian dan kasih sayang yang sepatutnya diberikan ibu bapa telah beralih kepada TV, dan perkara ini amat menyedihkan. Oleh kerana besarnya pengaruh tersebut, pemilihan program TV harus tepat.
Bukan semua rancangan TV setempat bersifat negatif. Ada juga drama dan rancangan yang merangsang otak supaya menjadi matang seperti rancangan dokumentari berkaitan alam semula jadi.
Kehidupan haiwan dan tumbuhan yang ditayangkan memberi kesedaran kepada mereka bahawa alam ciptaan Tuhan amat luas dan tiada penghujungnya.
Industri televisyen akan berkembang pesat. Banyak saluran baru akan muncul di negara jiran. Ini bermakna permintaan bagi program televisyen akan meningkat.
Lantas Suria harus segera mengubah strategi agar program Melayu setempat boleh dikembang dan dijual kepada negara lain.
Sayangnya, para penerbit dari negara jiran tidak rasa tertawan kerana program-program terbitan MediaCorp Suria kurang menarik apatah lagi menyengat dan tidak dapat beri saingan walaupun ditayangkan di negara mereka.
Suria boleh berperanan membina dalam mendorong penonton meningkatkan keperibadian mereka, demi terciptanya generasi yang sihat dan bangsa yang maju - yang ditonjolkan dalam konsep 'masyarakat cemerlang'.
Saya menggesa penerbit setempat agar memberi penekanan terhadap mutu rancangan terbitan mereka. Jika kita mahu lebih ramai orang menonton rancangan terbitan setempat, mutu dan standard program itu mesti diperbaiki.
Dalam hal ini, Penguasa Pembangunan Media (MDA) juga harus memberi sokongan penuh dari segi pemasaran dan penajaan/dana agar industri penerbitan drama setempat dapat dipertingkat dan dikembangkan.
Nota: Penulis berijazah sarjana perfileman dan merupakan penerbit/pengarah dokumentari televisyen dan filem bebas dan telah menerbitkan dokumentari/filem untuk Discovery, National Geographic Channel, History Channel dan beberapa lagi saluran antarabangsa.
Posted by mayapada at 8:23 AM No comments:
surat pembaca tentang rancangan suria
SETELAH menonton rancangan Munah & Hirzi pada Rabu lalu, saya dapati Suria menayangkan rancangan yang kurang menarik.
Dari aspek perkembangan minda masyarakat Melayu juga nampaknya rancangan itu tidak positif dan amat mengecewakan. Kebanyakan skripnya juga ibarat 'omong kosong' dan tidak mempunyai wawasan dan berpandangan jauh ataupun memiliki visi yang mantap.
Saya menyeru agar pihak Suria bersikap lebih bijak dalam memilih atau menerbitkan sesuatu drama yang bermutu.
Jika kita pantau siaran dari negara jiran, drama dan filem pendek ataupun sitkom yang dihasilkan sudah terlalu jauh meninggalkan kita dari segi penghasilan terbitan yang dapat menawan hati, minda dan perasaan penonton.
Saya yakin, ramai masyarakat Melayu Singapura begitu dahagakan rancangan bermutu tinggi. Contohnya, rancangan yang memaparkan masyarakat Melayu yang lemah dari segi kerja atau bidang lain, namun bangkit mengharungi kerjaya atau pelajaran.
Drama atau sitkom yang memaparkan masyarakat Melayu dalam pasukan seragam seperti polis, pertahanan awam dan tentera boleh diterbitkan agar minat anak muda kita untuk berkhidmat kepada negara terus mekar.
Semoga Suria dapat menerima kritikan membina dan bernas daripada penonton Melayu Singapura.
Syed Abdul Muneef Syed Muhammad
Posted by mayapada at 8:19 AM No comments:
Monday, October 15, 2012
Perkukuh dasar kepelbagaian budaya di S'pura
SERING dilaporkan bahawa Singapura mengamalkan dasar multiracialism atau kepelbagaian bangsa dan multiculturalism atau kepelbagaian budaya.
Kededua istilah itu digunakan untuk menunjukkan makna yang sama.
Sebenarnya, ada nuansa sikap di sebalik penggunaan kededua terminologi itu amatlah berbeza.
Menurut beberapa penulis, termasuk Profesor Madya Hussin Mutalib, kepelbagaian bangsa (multiracialism) didirikan atas titik permulaan yang menganggap perbezaan kaum di dalam sebuah negara adalah suatu masalah yang perlu diawasi, diteliti dan, jika perlu, ditangani.
Ia menganggap setiap orang memiliki kesetiaan kepada kaum etniknya lebih daripada yang lain, dan sikap ini perlu diubah demi menjamin ketaatan pada negara.
Jika perbezaaan antara kaum tidak dipantau, dan jika tiada undang-undang keras menjaga keharmonian kaum diwujudkan, maka keamanan dalam sebuah negara itu sukar dicapai.
Kepelbagaian budaya (multiculturalism) pula berbeza. Ia menganggap perbezaan antara budaya pelbagai kaum adalah suatu kekuatan bagi sebuah negara.
Melalui kepelbagaian ini, akan lahirlah kesan positif; manusia bebas mengamalkan adat mereka, bebas menjadi 'diri mereka' sendiri dan yang penting, tidak akan timbul konflik antara ketaatan kepada bangsa dan negara kerana negara sendiri menggalak mereka supaya terus mengekalkan bentuk budaya mereka.
Pada pendapat saya, selama ini keamanan dalam negara kita adalah hasil dasar multiracialism.
Negara kita membenarkan setiap kaum mengamalkan tradisi dan budaya mereka, tetapi selalu diingatkan tentang bahayanya jika sifat perkauman berleluasa.
Menerusi Pendidikan Kebangsaan, rakyat Singapura diperingat tentang titik hitam sejarah seperti rusuhan Maria Hertogh dan rusuhan kaum pada 1964 agar setiap kita berhati-hati ketika membincangkan dan menghadapi isu yang melibatkan bangsa, bahasa dan agama.
Tidak dinafikan, dasar ini telah berjaya dalam menjamin kesejahteraan negara.
Cuma, dengan negara dan masyarakat kita yang semakin matang, wajarkah dasar ini disemak? Beberapa kejadian baru-baru ini hanya menguatkan pertanyaan ini.
Walaupun insiden Amy Cheong dikatakan satu kejadian terpencil, telah banyak lagi kejadian seperti ini yang berlaku.
Contohnya, seorang yang mengatakan anak Muslim kecil yang bersongkok adalah pengganas; dua orang Cina yang diberkas kerana menghina Islam di Internet dan banyak lagi.
Malah, ada juga Muslim sendiri yang masih bersifat perkauman dan meluahkan kekata yang boleh dianggap sebagai rasis - cuba saja lihat di alam siber dan kita akan tahu. Justeru, benarkah insiden Amy Cheong itu suatu perkara yang terpencil?
Saya lebih cenderung kepada pendapat Menteri Undang-undang merangkap Ehwal Luar, Encik K. Shanmugam.
Beliau berkata isu ini menggambarkan keadaan lebih serius dalam masyarakat kita iaitu terdapat 'garis retak' dalam perhubungan antara kaum.
Walaupun dasar multiracialism telah pun membawa keamanan dan kesejahteraan, saya fikir apa yang tercapai selama ini hanyalah toleransi antara kaum, dan belum mencapai peringkat keharmonian kaum. Rakyat Singapura belum dapat menghargai dan menyambut baik sepenuhnya kepelbagaian di antara kaum.
Apa yang diperlukan adalah perubahan kepada multiculturalism.
Isu bangsa tidaklah perlu dilihat seperti dahulu, di mana ia langsung tidak harus dibincang, dan setiap kali ada seseorang mengeluarkan kekata berbaur perkauman, dia dikenakan hukuman keras. Hukuman hanya sesuatu perkara reaktif, bukan proaktif.
Memang, hukuman berat kadangkala diperlukan, namun ia tidak dapat menghakis sikap perkauman yang dimiliki sesetengah orang. Apa yang perlu adalah rombakan semula terhadap cara kita menghadapi isu-isu berkaitan bangsa.
Wujudnya berbagai-bagai kaum di Singapura ini harus dilihat sebagai aset yang boleh digunakan.
Setiap kaum harus diberi ruang menonjolkan identiti sendiri, dengan penuh kehormatan terhadap istiadat agama dan bangsa lain.
Sejak bangku sekolah rendah lagi, anak-anak kita hendaklah diajar bahawa kepelbagaian kaum negara kita merupakan kekuatan kita, dan mereka perlu menyambut baik kepelbagaian itu.
Janganlah menekankan isu-isu 'rusuhan kaum' dan perkara negatif yang boleh timbul daripada kepelbagaian ini.
Jika seseorang itu diajar sejak kecil bahawa perbezaan kaum boleh membawa kepada konflik, sudah tentulah beliau akan sedikit sebanyak berasa risau terhadap kaum berlainan. Tetapi jika dia diajar bahawa perbezaan itu membawa kepada kebaikan, sudah tentu dia lebih terbuka kepada orang daripada kaum lain.
Dengan langkah ini juga, kita dapat mewujudkan keharmonian yang sebenar, dan bukan setakat toleransi yang wujud kini. Barulah kita benar-benar dapat menyelesaikan masalah-masalah yang membelenggu setiap masyarakat, termasuk masyarakat Melayu.
Posted by mayapada at 9:39 PM No comments:
CIK AMY CHEONG: Komennya boleh menjejas maruah Melayu/Islam Singapura tetapi kita juga harus cari puncanya. - Foto fail
Ambil iktibar kes komen perkauman
SEORANG penolong pengarah Kongres Kesatuan Sekerja Kebangsaan (NTUC), Cik Amy Cheong, telah pun dipecat hanya beberapa jam selepas mengeluarkan komen berbaur perkauman dalam laman Facebooknya.
Dalam konteks kehidupan di Singapura yang berbilang bangsa dan agama, kes seperti ini bukanlah sesuatu yang baru kerana sebelum ini sudah ada beberapa individu yang juga mencetuskan komen-komen berbaur perkauman di Internet.
Mujur pemerintah tegas bertindak dan memandang berat akan keharmonian kaum di Singapura.
Cakap mudahnya, Singapura tidak mampu bertolak ansur kepada mana-mana individu yang cuba menggoyahkan keutuhan warga yang berbilang bangsa dan agama yang telah sekian lama hidup aman di sini.
Malangnya, komen-komen sebegini tetap wujud dari masa ke masa dalam media sosial, mungkin dek undang-undang yang kurang berat.
Setakat ini, sesiapa yang terlibat sama ada didenda, dihukum penjara (tempoh pendek) atau sekadar diberi amaran keras.
Menurut seorang warga emas, komen berbaur perkauman sudah timbul sejak zaman kampung lagi apabila jika ada pertengkaran sesama warga, kata-kata kesat lagi ofensif sering diluahkan.
Namun, tambahnya, dulu setakat luahan lisan.
Kini, apa yang ditulis (komen berbaur perkauman) boleh membawa padah kerana punya bukti jelas lagi kukuh untuk dihadapkan ke muka pengadilan.
Saya pula berpandangan terdapat dua golongan dalam masalah ini.
Golongan pertama merupakan individu tidak bertanggungjawab yang dengan sengaja, tanpa sebab, mencetuskan hubungan huru-hara di kalangan warga yang pelbagai bangsa dan agama dengan komen-komen ofensif.
Cakap mudahnya, individu seperti ini sering memperbesar kelemahan atau kekurangan sesuatu masyarakat. Tujuannya untuk memalukan serta mendiskriminasikan sesuatu bangsa itu.
Golongan kedua merupakan individu yang bertindak secara terburu-buru atau spontan apabila keselesaan yang diinginkan diragut secara tiba-tiba.
Memang komen yang diluahkan Cik Amy Cheong tampak boleh menjejas harga diri/maruah sesuatu bangsa itu. Namun, pada masa yang sama, bagi berlaku adil, puncanya juga perlu dikenal pasti.
Contohnya, kita sering disuguhkan dengan majlis perkahwinan, keramaian atau upacara keagamaan bangsa lain yang berlangsung beberapa hari dengan bunyi muzik atau peralatan lain yang kadangkala membingitkan di kolong blok tanpa menghiraukan jiran tetangga yang inginkan suasana damai dan berehat di rumah.
Cuba bayangkan jika komen sebegini diluahkan bangsa sendiri perihal sikap kita yang jelas melanggar tuntutan agama agar menghormati dan tidak mengganggu jiran tetangga dengan sikap kita itu.
Oleh itu, dalam kita menghukum pemberi komen ofensif, perlu juga kita perbaiki sikap kita dalam usaha menghormati jiran dalam estet kita.
Pada masa yang sama, kita juga perlukan individu seperti pemimpin akar umbi dari kawasan undi perseorangan Hougang, Encik Lionel de Souza, yang segera membuat laporan polis perihal kenyataan Cik Amy Cheong itu.
Kesimpulannya, dengan adanya ruangan media sosial, tanpa disedari kita dididik supaya terus bersatu dalam memperteguh hubungan kaum dan agama di sini memandangkan tiada lagi ruang bagi mana-mana pihak 'melempar batu sembunyi tangan' kerana terlalu banyak mata yang boleh membaca setiap luahan hati kita di media sosial.
Posted by mayapada at 9:37 PM No comments:
Lawak Jenaka Cara Melayu oleh Muhammad Jailani Abu Talib
ADA CITRA BUDI: Watak Pak Dogol dalam wayang kulit ini tidak pernah memikirkan diri sendiri semata dan sentiasa mengambil berat akan kesejahteraan raja dan negerinya.
- Foto MUHAMMAD JAILANI ABU TALIB
Lawak Jenaka Cara Melayu
Ada lawak memandaikan bangsa, ada yang mencari cela dan menampakkan aib
MUHAMMAD JAILANI ABU TALIB
DALAM menghadapi pelbagai cabaran hidup, stres atau tekanan merupakan antara masalah yang merundung tamadun kemanusiaan itu sendiri.
Pelbagai cara telah digunakan manusia untuk menangani tekanan hidup yang semakin meningkat dalam dunia moden.
Bagi segelintir individu, berbelanja dan memakan makanan yang enak menjadi penawar bagi lara yang menimpa.
Ada pula yang menganjurkan hiburan sebagai wadah menangani stres.
Melihat dari perspektif orang Melayu, antara jenis hiburan yang digunakan masyarakat tersebut termasuklah lawak jenaka.
Dalam konteks peradaban Melayu, lawak sebenarnya berperanan besar sebagai ejen perubahan positif dalam benak diri.
Menyangkal pendapat ramai tentang jenaka sebagai wadah hiburan kosong semata, lawak bagi orang Melayu malahan menyimpulkan suara intelektual yang tinggi.
Merujuk pada seni pentas Melayu tradisional, watak-watak yang lucu lazimnya sengaja diciptakan bagi terus menarik perhatian para penonton.
Apatah lagi, jalan cerita yang dikemukakan ada kalanya panjang serta memerlukan daya tarikan yang lebih.
Watak-watak sedemikian secara langsung memastikan jumlah peminat persembahan mereka tidak akan berkurangan.
Dalam erti kata lain, selaras dengan cabaran zaman pada waktu itu, lawak sengaja dikemukakan bagi meningkatkan daya tarikan dalam karya-karya yang ditonjolkan.
Namun demikian, andai diteliti dengan lebih kritis, watak-watak yang ditonjolkan sebenarnya tidaklah daripada kalangan yang daif dan tidak berilmu.
Ironinya, sedangkan watak-watak tersebut mengungkapkan baris-baris ayat yang lucu bagi mengundang perhatian penonton, watak-watak yang sama sebenarnya menggariskan nilai budi dan pedoman hidup yang berguna. Fenomena ini malahan dapat diteliti dalam segenap genre seni Melayu tradisional.
Merujuk secara khusus pada wayang kulit Melayu, watak Pak Dogol sengaja dihadirkan bagi memberikan nasihat pada watak Raja.
Terlepas daripada pandangan segenap penonton, Pak Dogol sebenarnya dianggap dewa yang tertinggi dalam alam kayangan.
Kononnya, dalam usaha untuk menyembunyikan identiti dirinya, Pak Dogol telah mewujudkan dirinya dalam bentuk yang begitu hodoh sekali.
Memetik salah satu sketsa dalam Hikayat Seri Rama, Pak Dogol telah menggunakan kebijaksanaannya memujuk Raja agar menerimanya kembali ke pangkuan istana.
Dalam hal ini, Pak Dogol bersama dengan rakannya, Wak Long, telah dihalau keluar dari istana setelah mengganggu tidur raja mereka, Seri Rama.
Bagi menyelitkan elemen humor ke dalam cerita, Wak Long telah cuba mengalihkan pandangan raja terhadap Pak Dogol sebelum ditendang Seri Rama sehingga terpelanting ke arah dinding.
Mengolah strategi yang bijaksana, Pak Dogol menyamar sebagai Jin Gempa Alam dan meminta Seri Rama menyerahkan isterinya, Sita Dewi, sebagai cagaran. Kononnya, jika Sita Dewi tidak diserahkan dengan segera, Pak Dogol akan membawa bencana pada negerinya. Masalah tersebut bagaimanapun berjaya diatasi Seri Rama apabila dinasihatkan bahawa perkara itu hanya dapat dihuraikan dengan bantuan Pak Dogol.
Secara halus, Pak Dogol telah menyedarkan Rajanya bahawa ketenteraman negara tidak sahaja bergantung pada dirinya semata.
Sebaliknya, setiap individu dalam istana, tidak kira darjatnya, harus dihargai bersama.
Jelasnya juga, bagi setiap pemerintah, kehadiran orang-orang yang dipercayai di sekelilingnya tidak wajar diperlekehkan.
Andai dilihat dari sudut pandangan penonton, agak sukar dibayangkan bagaimana Pak Dogol, yang berbadan gempal dan berkepala gondol, telah mendapat perhatian sebagai hero dalam babak itu. Lebih jelas lagi, hal ini langsung berbeza daripada konvensi penceritaan pada masa kini yang memerlukan pemeran-pemeran kacak.
Berbalik pada wacana, humor yang dikemukakan penceritaan tradisional Melayu tidak pernah kontang daripada pemerhatian kritis terhadap fenomena masyarakat yang melingkunginya.
Jauh daripada itu, watak-watak yang dikemukakan dalam para pelawak tradisional memiliki citra budi yang serba tinggi.
Antaranya, watak Pak Dogol dalam wayang kulit tidak pernah memikirkan diri sendiri semata dan sentiasa mengambil berat akan kesejahteraan raja dan negerinya.
Meletakkan pula komedi tradisional dalam konteks moden, andai diperhatikan, komedi-komedi Melayu yang berkesan lazimnya menggunakan teknik yang sama.
Sedang latar masa, watak, dan plot mungkin berbeza, mekanisme yang digunakan tidak banyak berubah.
Sama ada secara sedar atau tidak, gaya komedi slapstick seperti yang cenderung diguna pakai oleh segelintir pelawak baharu sebenarnya tidak selari dengan psikologi masyarakat Melayu itu sendiri.
Pendek kata, haruslah dipisahkan antara lawak yang bertujuan memandaikan bangsa dengan lawak yang sekadar mencari cela dan menampakkan aib seseorang.
Posted by mayapada at 9:32 PM No comments:
komen perkauman di alam maya
11 Oct 2012 Komentar editor BH
Tegas cegah 'tersasul' di alam maya
SEJAK setahun lalu, tampak tidak putus-putus watan ini menyaksikan rentetan peristiwa membabitkan penyiaran komen berbaur perkauman di alam maya. Terbaru, seorang pekerja Kongres Kesatuan Sekerja Kebangsaan (NTUC), Cik Amy Cheong, dipecat selepas beliau membuat ulasan kurang manis berkenaan masyarakat Melayu di laman Facebooknya. Kes itu begitu serius sehingga Perdana Menteri Lee Hsien Loong sendiri terdorong membuat kenyataan mengenainya sedang beliau berada di luar negara.
Memang kejadian kali ini ketara berbeza berbanding kes terdahulu. Pertama, pelakunya berjawatan kanan - penolong pengarah di NTUC. Kedua, majikannya sebuah gerakan buruh yang mewakili dan berperanan membela hak para anggotanya tidak kira bangsa atau agama. Lantaran itu, tabik NTUC kerana bertindak menyiasat dan kemudian memecat pekerjanya itu dalam masa beberapa jam sahaja. Langkah pucuk pimpinan - termasuk pemimpin Melayu - segera tampil bersuara secara tegas tetapi cukup peka dan bijaksana juga membantu menjernihkan keadaan sebelum ia berleretan. Bak kata PM Lee, ia kes terkecuali yang tidak patut diperbesar-besarkan. Sesetengah pihak berhujah bahawa pemecatan itu sudah memadai tanpa apa-apa lagi langkah susulan, misalnya di pihak polis. Apa pun, penting memastikan apa saja tindakan yang diambil cukup berkesan dalam mencegah sesiapa lagi 'tersasul' seperti Cik Cheong.
Seyogia peristiwa ini menunjukkan betapa besarnya potensi dan pengaruh media sosial. Bayangkan - dalam masa setengah hari saja sudah ada ribuan pos bantahan di Internet, termasuk desakan bagi pemecatannya. Ternyata media sosial yang asalnya dijadikan Cik Cheong sebagai wadah meluahkan isi hatinya akhirnya makan tuan. Oleh itu, setiap warga harus mengambil iktibar dan berjaga-jaga mengemudi di alam maya - ia pedang dua mata yang luar biasa tajamnya.
Di balik mendung, ada sinaran mentari. Ulasan Cik Cheong menarik bantahan bukan saja orang Melayu, malah kaum lain. Antara yang membuat laporan polis, misalnya, adalah seorang bukan Melayu, pemimpin akar umbi Lionel de Souza. Peristiwa yang berpotensi memecahbelahkan warga rupa-rupanya menjadi penyatu hati dan bukti lanjut pendewasaan warga watan ini. Semoga perpaduan dan semangat kita dipupuk melalui cara yang lebih bererti dan membina lain kali.
Posted by mayapada at 9:28 PM No comments:
Newer Posts Older Posts Home
Subscribe to: Posts (Atom)
surat pembaca tentang rancangan suria
Lawak Jenaka Cara Melayu oleh Muhammad Jailani Abu...
komen perkauman di alam maya
Simple theme. Powered by Blogger.